Britannian leikkauspolitiikka käy lähivuosina yhä mahdottomammaksi, arvioi luottoluokittaja. Valtiontalouden tulot ja menot olisi kuitenkin saatava tasapainoon.

Luottoluokittaja Moody’s on laskenut Iso-Britannian luottoluokitusta pykälällä Aa1:stä Aa2:een. Samalla Moody’s muutti maan talousnäkymät negatiivisista vakaiksi.

Moody’s kiinnitti huomiota muun muassa Britannian hallituksen kyseenalaisiin valtiontalouden vakauttamissuunnitelmiin. Luottoluokittaja odottaa myös, että maan velkaantuminen jatkaa kasvuaan.

Keskipitkällä aikavälillä Moody’s odottaa Britannian valtiontalouden paineiden kasvavan. Erityisesti huomio kiinnittyy tapaan, jolla maa lähtee Euroopan unionista.

– Politiikan teon haasteet tulevat yhä ilmeisemmiksi, sillä brexit-neuvottelut ovat hyvin monimutkaisia. Tilannetta pahentaa myös sisäpolitiikan dynamiikka, Moody’s arvioi tiedotteessaan.

Luottoluokittajan mukaan Britannian hallituksen päätös lähteä Euroopan unionista on negatiivinen maan keskipitkän aikavälin talouskasvulle. Päätös vaikuttaa niin maan luottoluokitukseen kuin kansantalouteenkin. Samalla paineet valtiontalouden vakauttamiselle kiihtyvät.

– Moody’s ei ole enää vakuuttunut, että Britannian hallitus pystyy varmistamaan vapaakauppasopimuksen EU:n kanssa, mikä puolestaan pahentaa brexitin negatiivisia talousvaikutuksia, Moody’s kirjoittaa.

Luottoluokittaja odottaa Britannian julkisen talouden heikentyvän. Osittain heikkeneminen johtuu talouden hidastumisesta, mutta myös poliittiset ja yhteiskunnalliset paineet kasvattaa valtion menoja vaikuttavat tilanteeseen.

Britannia on leikannut menojaan jo seitsemän vuoden ajan, mutta vuodesta 2015 lähtien hallituksen on ollut yhä vaikeampaa viedä läpi suunnittelemiaan leikkauksia, Moody’s arvioi. Valtion tulojen kasvu ei ole samassa tahdissa menojen kasvun kanssa.